《奉酬天复古风》
宋代·周行己

我生不爱言，欲言令人恶。总总乾坤内，抱此谁与托。

昔者所亲人，今或苦荼若。生交各分离，死交已冥漠。

事非固必存，千载一转脚。要知达士心，阅世等糟粕。

不求万法脱，不与万法缚。索然天地中，去留如解箨。

万事岂足为，而苦自结约。吾以此应世，方枘入圆凿。

何当得蔡侯，飘若云中鹤。新诗近道要，如病饮良药。

上言古心人，次言时道薄。落落济世志，拙者但骇愕。

功名付吾子，我独甘藜藿。谁知陋巷中，箪瓢有馀乐。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。